b"\n_START_ARTICLE_\nHoffmannove pripovedke\n_START_PARAGRAPH_\nHoffmannove pripovedke (fr. Les contes d'Hoffmann) so fantasti\xc4\x8dna opera v treh dejanjih s prologom in z epilogom francoskega skladatelja Jacquesa Offenbacha. Libreto je spisal J. Barbier, ki je za osnovo vzel igro M. Carreja in se navezuje na tri kratke zgodbe nem\xc5\xa1kega pisatelja E. T. A. Hoffmanna. V operi slednji postane glavna oseba._NEWLINE_Offenbach je trpel zaradi protina. Zavedal se je svoje smrtnosti, zato si je strastno \xc5\xbeelel, da bi \xc5\xbeivel dovolj dolgo, da dokon\xc4\x8da svojo opero. Smrt ga je prehitela; zapustil je vokalni del in prve korake na orkestraciji. Ernest Guiraud, dru\xc5\xbeinski prijatelj, ki mu je pomagal Offenbachov 18-letni sin Auguste, je zaklju\xc4\x8dil orkestracijo, in naredil veliko sprememb. Tako je bila krstna predstava v pari\xc5\xa1ki komi\xc4\x8dni operi 10. februarja 1881, tedaj \xc5\xa1e brez tretjega, t. i. bene\xc5\xa1kega dejanja. V verziji, ki jo poznamo danes, je bila opera prvi\xc4\x8d izvedena 7. decembra istega leta._NEWLINE_Prva slovenska uprizoritev opere je bila na odru ljubljanske Opere 12. februarja 1903 pod dirigentskim vodstvom Hilariona Beni\xc5\xa1ka. Zaradi lahkotnih melodij in fantasti\xc4\x8dnega dejanja se je opera slovenskemu gledali\xc5\xa1kemu ob\xc4\x8dinstvu hitro priljubila, zato je bila do danes ve\xc4\x8dkrat uprizorjena. Najbolj poznan odlomek iz opere je znamenita barkarola iz tretjega dejanja.\n_START_SECTION_\nProlog\n_START_PARAGRAPH_\nLuthrova pivnica._NEWLINE_Skrivnostni mestni svetnik Lindorf izvabi od Andreja pismo, ki ga je pisala pevka Stella Hoffmannu in v katerem mu je poslala klju\xc4\x8d od svoje sobe. Ker je Lindorf sam vanjo zaljubljen, pismo obdr\xc5\xbei. Vtem vstopi Hoffmann, ki prihaja iz gledali\xc5\xa1\xc4\x8da, kjer je pravkar pela Stella vlogo Donne Anne v\xc2\xa0\xc2\xbbDon Juanu\xc2\xab. Dru\xc5\xa1\xc4\x8dina \xc5\xa1tudentov za\xc4\x8dne piti. Hoffmann poje veselo \xc5\xa1tudentovsko napitnico in pri\xc4\x8dne po nekaj kiticah sanjariti o svoji ljubezni. Ko opazi Limdorfa v kotu sobe, pove dru\xc5\xbebi, da ga ta mo\xc5\xbe vedno zasleduje in da mu vedno prina\xc5\xa1a nesre\xc4\x8do v ljubezni. Nato pri\xc4\x8dne s pripovedovanjem svojih ljubezenskih dogodiv\xc5\xa1\xc4\x8din.\n_START_SECTION_\nPrvo dejanje\n_START_PARAGRAPH_\nSpalanzanijev fizikalni kabinet._NEWLINE_Spalanzani je sestavil avtomatsko lutko, ki jo izdaja za svojo h\xc4\x8der Olimpijo. Pri tem mu je pomagal Coppelius s svojimi \xc4\x8darovni\xc5\xa1kimi sposobnostmi, tako da je avtomatu napravil o\xc4\x8di. Hoffmann se v lutko zaljubi kljub roganju prijatelja Nikolaja. Vstopi Coppelius in proda Hoffmannu o\xc4\x8dala, skozi katera vidi vse ro\xc5\xbenato. Coppelius nato odstopi Spalanzaniju vse izumiteljske pravice. Ta predstavlja vsem gostom Olimpijo kot svojo h\xc4\x8der. Lutka zapoje arijo, pri \xc4\x8demer jo Spalanzani ve\xc4\x8dkrat navije kot uro. Hoffmann razodene Olimpiji svojo ljubezen, ple\xc5\xa1e z njo vedno hitreje, dokler se onemogel ne zgrudi. Tudi mehanizem lutke se ustavi. Vtem vstopi besni Coppelius, ki ga je Spalanzani prevaril z ni\xc4\x8dvredno menico. Iz ma\xc5\xa1\xc4\x8devanja razbije lutko in sedaj \xc5\xa1ele spozna Hoffmann svojo zmoto.\n_START_SECTION_\nDrugo dejanje\n_START_PARAGRAPH_\nSoba pri svetniku Cresplu._NEWLINE_Cresplova h\xc4\x8der je Antonija, nekdaj slavna pevka, ki ne sme ve\xc4\x8d peti, ker je na smrt bolna. Vstopita Hoffmann in Nikolaj. Ob sre\xc4\x8danju z Antonijo se Hoffmann zaljubi v oto\xc5\xbeno in nedol\xc5\xbeno dekle. Pojavi se skrivnostni doktor Mirakel, ki pa ga Crespel ne pusti v sobo. Sedaj tudi Hoffmann prosi Antonijo, naj ve\xc4\x8d ne poje, kar mu ona tudi obljubi. Doktor Mirakel pa se zopet pojavi, igra na vra\xc5\xbeje gosli ter o\xc5\xbeivi sliko Antonijine matere na steni. Slika z ogromno mo\xc4\x8djo kli\xc4\x8de Antonijo k sebi. Tako doktorju uspe, da pripravi Antonijo do petja. Antonija zapoje in se zgrudi mrtva. Ob njenem truplu kle\xc4\x8dita Hoffmann in obupani o\xc4\x8de.\n_START_SECTION_\nTretje dejanje\n_START_PARAGRAPH_\nBene\xc5\xa1ka no\xc4\x8d pri Giulietti._NEWLINE_Giuliettin soprog je Peter Schlemihl, \xc4\x8dlovek brez sence. Hoffmann se zaljubi v Giulietto, prijatelj Nikolaj pa ga spet svari. Skrivnostni Dapertutto pregovori Giulietto, naj odvzame Hoffmannu zrcalno podobo, tako kot je \xc5\xbee prej prinesla Dapertuttu Schlemihlovo senco. Giulietta obljubi Hoffmannu klju\xc4\x8d svoje sobe, ki naj odvzame Schlemdhlu. Med Hoffmannom in Schlemihlom pride do dvoboja. Schlemihl pade in Hoffmann ter Nikolaj zbe\xc5\xbeita. V zadnjem trenutku \xc5\xa1e ugleda Hoffmann Giulietto, kako odhaja v objemu drugega.\n_START_SECTION_\nEpilog\n_START_PARAGRAPH_\nZopet v Luthrovi kleti._NEWLINE_\xc5\xa0tudentje so z zanimanjem poslu\xc5\xa1ali Hoffmannovo pripovedovanje. Hoffmann je \xc5\xbee mo\xc4\x8dno vinjen, ko vstopi Lindorf s pevko Stello in ji poka\xc5\xbee onemoglega Hoffmanna. Stella odide z Lindorfom in \xc5\xa1tudentje \xc5\xa1e enkrat zapojejo svojo veselo pesem."